Oud-Tukkie kry 1 van 4 rooies in Franse botsing | Maroela Media
'n Oudspeler van die Kings, die Blou Bulle en die Tukkies was een van vier spelers wat met rooi kaarte gestraf is in 'n woeste botsing in die jongste ronde van die Franse Fédérale 1-liga.
Provence, die voorloper in Groep 1 van die liga, en Aubenas, die agteros, moes vir meer as driekwart van die wedstryd met 13 man elk speel nadat die skeidsregter die rooi kaarte in die 14de (Provence), 15de (Aubenas) en 17de (albei spanne) minute uitgedeel het.
Provence het op die ou end met 34-19 gewen.
Die Suid-Afrikaner Wesley Dunlop (losskakel) van Aubenas was een van die vier spelers wat van die veld gestuur is.
Hy het in 'n Superrugby-promosie-relegasiestryd vir die Kings uitgedraf en Vodacombekerrugby vir die Blou Bulle en die OP Kings gespeel, maar het veral as Tukkie die oog gevang in 2012 se Varsitybekerreeks. Hy was die voorste puntemaker (83) en is as die speler van die reeks aangewys.
Dunlop se broer en spanmaat, Cameron (buitesenter), het 'n strafdoel aangeteken.
Eweneens 'n gewese Tukkie, het hy later die Sharks-vyftiental in die Curriebeker-opstelronde verteenwoordig.
♦ Eugene van Staden (plaasvervanger-vaskopstut), wat Superrugby vir die Sharks gespeel het, het Tyrosse se enigste drie teen Bassin d'Arcachon in die 59ste minuut gedruk.